દરેક છોકરી લગ્ન કરે ત્યારે આંખોમાં ભાવિનાં સુંદર સપનાઓ આંજીને આવતી હોય છે. મોટાભાગની માતાઓ પણ એવું જ ઇચ્છતી હોય છે મારો દીકરો અને વહુ સુખી થાય. સાથે રહેતાં હોઇએ એટલે થોડીઘણી તકલીફ તો થવાની જ છે, સમજુ હોય એ વાત વણસવા નથી દેતાં. નવી આવેલી વહુ ઘરમાં પોતાની રીતે રહેવા ઇચ્છતી હોય છે અને સાસુ ઘરની પરંપરા અને રીતરિવાજને અનુસરતી હોય છે. કપડાં કેવાં પહેરવાં જોઇએ તે મુદ્દે પણ બંનેની પોતપોતાની ચોઇસ અને માન્યતાઓ હોય છે. કિચનથી માંડી લાઇફ સ્ટાઇલ સુધીના ઇસ્યુ હોય છે. વહુ નોકરી કરતી હોય ત્યારે તેનું ધ્યાન રાખતી હોય એવી ઘણી સાસુઓ પણ છે. હમણાંનો જ એક કિસ્સો છે, નોકરિયાત વહુએ બાળકને જન્મ આપ્યો પછી નોકરી કરતી સાસુએ બાળકનું ધ્યાન રાખવા નોકરી છોડી દીધી અને વહુને કહ્યું કે મારે તો હવે રિટાયરમેન્ટની આડે બે જ વર્ષ છે, તારી આખી કેરિયર પડી છે, આટલું બધું ભણી છો તો તું કામ ચાલુ કરી દે, બાળકને હું મોટું કરીશ. સમાજમાં સારા અને નરસા કિસ્સાઓ જોવા મળે છે, એવાં સાસુ-વહુ પણ છે જેણે જિંદગીમાં કોઇ દિવસ જ્યોતિષનો સહારો ન લીધો હોય છતાં પ્રેમથી રહેતાં હોય. સરવાળે તો સમજદારી, એકબીજા પ્રત્યે લાગણી અને આદર જ સંબંધો સરળ, સાત્ત્વિક અને સજીવન રાખવામાં મદદરૂપ થતાં હોય છે. આર્ટ ઓફ એડજસ્ટમેન્ટ જેને આવડે છે એને કોઇની જરૂર પડતી નથી, જ્યોતિષીઓની પણ નહીં.